MT
29.9.2023
Il-Ġurnal Uffiċjali tal-Unjoni Ewropea
C 349/45
Tassazzjoni fuq il-fjuwils tradizzjonali 3.13.
Peress li struttura ġdida tfisser li s-sidien tal-bastimenti tal-UE ikollhom jagħmlu eżerċizzju tar-riskju ekonomiku, il-KESE jitlob li l-politiki jipprovdu ċertezza legali għas-sidien tal-bastimenti.
Għalhekk huwa importanti li tiġi ffriżata l-introduzzjoni ta’ taxxi ġodda fuq il-fjuwil tas-sajd tradizzjonali (diżil) sakemm teknoloġiji ġodda ta’ propulsjoni u tal-fjuwil ma jkunux disponibbli kummerċjalment u l-oqfsa leġiżlattivi biex jindirizzaw ir-rinnovazzjonijiet meħtieġa jkunu stabbiliti perfettament; inkella ma jagħmlu xejn ħlief jippenalizzaw is-settur.
Is-Sħubija għat-Tranżizzjoni tal-Enerġija għas-Sajd u għall-Akkwakultura tal-UE 3.14.
Is-settur m’għandu l-ebda linji gwida, la mill-fornituri tat-teknoloġija u lanqas minn dawk li jfasslu l-politika, dwar liema direzzjoni għandu jieħu għad-dekarbonizzazzjoni.
Għalhekk, il-KESE jilqa’ b’sodisfazzjon l-inizjattiva tal-Kummiss­ joni li twaqqaf grupp ta’ esperti biex jipprovdi pariri dwar l-alternattivi differenti disponibbli, l-iżviluppi futuri, is-suq, eċċ.
Partikolarment rilevanti jkun li jiġu identifikati t-teknoloġiji li jaħdmu l-aħjar għal kull segment u reġjun tal-flotta, u jista’ jkun meħtieġ li jiġu kkombinati sorsi differenti ta’ enerġija.
Barra minn hekk, se jkun utli li jitwettqu kampanji ta’ informazzjoni u ta’ sensibilizzazzjoni dwar il-katina tal-industrija tal-baħar biex titħeġġeġ id-dekarbonizzazzjoni.
Ekonomija blu 3.15.
L-ekonomija blu tinkludi l-attivitajiet ekonomiċi kollha li jiddependu mill-baħar.
Is-setturi differenti li jiffurmaw l-ekonomija blu huma interdipendenti (is-sajd, il-bijoteknoloġija, in-navigazzjoni, it-trasport marittimu, l-akkwakultura, it-tarzni, il-katina tal-provvista, il-loġistika u t-trasport) peress li huma bbażati fuq ħiliet komuni u infrastrutturi kondiviżi (portijiet, networks tal-loġistika u d-distribuzzjoni tal-elettriku) u fuq l-użu sostenibbli tar-riżorsi tal-baħar.
Il-KESE jenfasizza l-ħtieġa li tiġi applikata strateġija olistika tad-dekarbonizzazzjoni li tfittex li ssib sinerġiji bejn il-ħoloq differenti fil-katina.
Barra minn hekk, il-KESE jappella għal riżorsi umani u kwalifiki adegwati biex jitfasslu, jinbnew u jitħaddmu bastimenti moderni.
Huwa indispensabbli li jiġu attirati ħaddiema b’ħiliet speċjalizzati.
4.
Kummenti speċifiċi
Fjuwils avvanzati 4.1.
Il-KESE jenfasizza l-potenzjal li għandhom il-fjuwils avvanzati mhux prodotti minn għelejjel tal-ikel u tal-għalf fil-qasam tal-ekonomija ċirkolari, il-ġlieda kontra d-depopolazzjoni rurali kostali u, naturalment, it-tisħiħ tal-indipendenza enerġetika tal-UE.
Fil-fatt, b’konformità mal-miri tan-newtralità karbonika tal-UE, l-emissjonijiet netti ta’ CO2 ta’ tali fjuwils alternattivi meta jinħarqu fil-magni jistgħu jinżlu għal żero jekk huma prodotti b’elettriku rinnovabbli.
4.2.
Għal diversi raġunijiet, il-Kummissjoni tillimita l-użu tal-bijokarburanti bbażati fuq il-pjanti, li l-KESE laqa’ tajjeb f’diversi Opinjonijiet.
Madankollu, m’hemm l-ebda strateġija ċara għall-iżvilupp u l-introduzzjoni ta’ fjuwils alternattivi, li tkun importanti mhux biss għas-settur tas-sajd iżda wkoll għal industriji oħra.
Hemm ukoll nuqqas ta’ prijoritizzazzjoni dwar liema setturi li huma diffiċli li jiġu dekarbonizzati (li minnhom is-sajd huwa wieħed) għandu jkollhom prijorità biex jaċċessaw dawn il-fjuwils.
Dan jikkomplika l-isforzi tas-settur tas-sajd biex javvanza d-dekarbonizzazzjoni malajr kemm jista’ jkun.
Il-KESE jinnota li fjuwils rinnovabbli u b’livell baxx ta’ emissjonijiet tal-karbonju huma għażla ta’ sens komun fit-triq lejn id-dekarbonizzazzjoni tas-setturi li huma diffiċli biex jiġu elettrifikati, bħas-sajd.
Il-fjuwils alternattivi avvanzati li mhumiex prodotti minn għelejjel tal-ikel u tal-għalf se jkunu aktar għaljin, minħabba l-iskarsezza u minħabba teknoloġija aktar eżiġenti.
Għalhekk, kif enfasizza l-KESE fil-passat (9), id-distakk fil-prezz bejn il-fjuwils fossili u dawk alternattivi jeħtieġ li jitnaqqas, u l-fjuwils aktar nodfa jeħtieġ li jsiru aktar affordabbli u disponibbli b’mod usa’.
4.3.
Il-KESE jenfasizza li l-bijodiżil li jeżisti bħalissa ġej mill-uċuħ tar-raba’ (iż-żejt tal-palm, iż-żerriegħa tal-kolza, is-sojja u l-ġirasol) u ma jiżgurax dekarbonizzazzjoni sħiħa; barra minn hekk, ma hemmx biżżejjed materja prima.
Is-soluzzjoni (li għadha mhix disponibbli) tkun li d-diżil attwali jitħallat ma’ ammonti dejjem jiżdiedu ta’ elettrodiżil, li huwa fjuwil sintetiku magħmul minn idroġenu elettrolitiku u CO2 maqbud.
Dawn l-ekokarburanti huma prodotti mid-dijossidu tal-karbonju li jkun inqabad mill-atmosfera jew minn proċessi industrijali li jipproduċu s-CO2, qabel ma jiġi rilaxxat.
(9)
L-Opinjoni tal-Kumitat Ekonomiku u Soċjali Ewropew dwar “Proposta għal Regolament tal-Parlament Ewropew u tal-Kunsill dwar l-użu ta’ fjuwils rinnovabbli u b’livell baxx ta’ emissjonijiet tal-karbonju fit-trasport marittimu u li jemenda d-Direttiva 2009/16/KE”(COM(2021) 562 final — 2021/0210 (COD)) (ĠU C 152, 6.4.2022, p. 145).